Jos lisäresursseja ei saada, poliisien tehtäviä on priorisoitava entisestään ja yhä enemmän hälytystehtäviä jää hoitamatta, liitto kertoo.

Suomen poliisijärjestöjen liitto SPJL vaatii poliisien lisäämistä vähintään 700:lla.

Liiton mukaan nykyinen 7 150 poliisin vahvuus ei takaa riittäviä resursseja alkoholilain uudistuksen tuomiin lisätehtäviin ja järjestäytyneen rikollisuuden torjuntaan.

SPJL:n puheenjohtaja Jonne Rinne sanoo tiedotteessa, että jos lisäresursseja ei saada, poliisien tehtäviä on priorisoitava entisestään ja yhä enemmän hälytystehtäviä jää hoitamatta. Liiton mukaan jo ennen alkoholilain uudistusta poliisilta on jäänyt vuosittain 100 000 hälytystehtävää hoitamatta resurssipulan takia.

Liitto varoittaa, että poliisipula voi johtaa Ruotsin kaltaisiin ongelmiin. Rikollisjengit ovat koventaneet otteitaan maassa viime vuosina.

– Meillä ei ole varaa ajautua samaan tilanteeseen kuin Ruotsissa, jossa ei panostettu ennaltaehkäisyyn haavoittuvilla alueilla. Tilanne ehti kriisiytyä ennen kuin poliittiset päättäjät heräsivät poliisipulaan ja alkoivat lisätä resursseja ja poliisin ammatin houkuttelevuutta, Rinne toteaa.

Poliisipula uhkaa kansalaisten turvallisuutta

Liitto saa tukea Ruotsin poliisiliitolta. Liiton puheenjohtaja Lena Nitz sanoo tiedotteessa, että jengirikollisuus ja järjestäytynyt rikollisuus lisääntyy. Hänen mukaansa tämäntyyppinen rikollistorjunta vie poliisilta aikaa ja resursseja.

– Akuutti poliisipula tarkoittaa, että kansalaisten turvallisuutta ei aina voida taata, Nitz toteaa.

Nitzin mukaan Ruotsissa poliisipulaa on pahentanut poliisiin kohdistuva väkivalta ja huonot palkat.

– Pitkällä tähtäimellä on viisasta varmistaa poliisin ammatin houkuttelevuus. Tämä edellyttää sellaista palkkatasoa ja työehtoja, jotka vastaavat ammatin vaativuutta, Nitz näkee.

Lue myös:

Poliisien määrään suunniteltu roima korotus – Poliisijärjestö: "Kun poliiseja tarvitaan lisää, se ei tapahdu kaupan kassalta ostamalla"

Rikollisjengien otteet kovenevat entisestään Ruotsissa – Malmössä tänä vuonna yli sata ammuskelua